Stryery oor geld vir Sala ontstig breier | Netwerk24
22 Februarie 2019 11:58
Neil Warnock, Cardiff City se afrigter, verlede naweek op Emiliano Sala se begrafnis in Argentinië. Foto: Getty Images
So het Neil Warnock, afrigter van Cardiff, vandeesweek oor dié netelige kwessie gesê.
Sala is in Januarie in 'n vliegtuigongeluk dood kort nadat die Engelse Premierliga-span Cardiff City sy dienste by Nantes, 'n Franse klub, bekom het.
Dié Argentyn was van Nantes na Cardiff onderweg toe die ligte vliegtuig waarin hy op reis was in die Engelse Kanaal neergestort het. Sy lyk is later in die wrak gevind, terwyl daar nog na die vlieënier, David Ibbotson, se oorskot gesoek word.
Dié onvoorsiene en tragiese gebeure het tot 'n dispuut tussen die klubs gelei oor presies wanneer Cardiff die eerste paaiement op die reuse-oordragfooi moes betaal.
"Cardiff het vir uitstel gevra en ek dink Nantes het nou daartoe ingestem," het Warnock Donderdag op 'n nuuskonferensie gesê.
"As ons terugkyk, is sekere dinge nie reg gedoen nie. Dit het gemoedere hoog laat loop. Dit het praatjies (in die openbaar) laat ontstaan oor kwessies wat eerder tussen die twee klubs moes gebly het. Ek is egter optimisties dat die klubs sake binnekort sal uitstryk."
Honderde mense het verlede naweek van Emiliano Sala afskeid geneem in sy geboortedorp, Progreso. Foto: Getty Images
Warnock, wat Sala se begrafnis verlede naweek in Argentinië bygewoon het, het ook baie lof gehad vir die wyse waarop sy spelers, ondank dié tragedie, steeds daarin geslaag het om hul fokus in wedstryde te behou.